CELEX: 62013CN0376
Language: mt
Date: 2013-07-02 00:00:00
Title: Kawża C-376/13: Rikors ippreżentat fit- 2 ta’ Lulju 2013 — Il-Kummissjoni Ewropea vs Ir-Repubblika tal-Bulgarija

31.8.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 252/23
            
         Rikors ippreżentat fit-2 ta’ Lulju 2013 — Il-Kummissjoni Ewropea vs Ir-Repubblika tal-Bulgarija
   (Kawża C-376/13)
   2013/C 252/39
   Lingwa tal-kawża: il-Bulgaru
   
      Partijiet
   
   
      Rikorrenti: Il-Kummissjoni Ewropea (rappreżentanti: G. Braun, G. Koleva, L. Malferrari)
   
      Konvenuta: Ir-Repubblika tal-Bulgarija
   
      Talbiet tar-rikorrenti
   
   
               —
            
            
               tiddikjara li r-Repubblika tal-Bulgarija naqset milli twettaq l-obbligi tagħha taħt l-Artikolu 2(1) tad-Direttiva dwar Kompetizzjoni, billi skont l-Artikolu 5a(1) u (2) tad-dispożizzjonijiet tranżitorji u finali tal-att dwar il-komunikazzjonijiet elettroniċi, tillimita għal tnejn in-numru ta’ kumpanniji li jistgħu jiġu allokati l-frekwenzi tar-radju għax-xandir diġitali terrestri u l-awtorizzazzjoni għall-provvista tas-servizz ta’ komunikazzjoni elettronika (filwaqt li hija setgħet potenzjalment tagħtiha lil ħames kumpanniji li setgħu jkunu benefiċjarji);
            
         
               —
            
            
               tiddikjara li r-Repubblika tal-Bulgarija naqset milli twettaq l-obbligi tagħha taħt l-Artikolu 2(2) u tal-Artikolu 4(2) tad-Direttiva dwar Kompetizzjoni, tal-Artikolu 7(3) tad-Direttiva ta’ Awtorizzazzjoni u tal-Artikolu 9(1) tad-Direttiva Qafas, billi skont l-Artikolu 47a(1) u (2) u l-Artikolu 48(3) tal-att dwar il-komunikazzjonijiet elettroniċi, tipprojbixxi lill-kumpanniji fornituri ta’ kontenut ta’ xandir bit-televiżjoni u li l-programmi tagħhom huma mxandra fir-Repubblika tal-Bulgarija, kif ukoll lill-persuni assoċjati magħhom, milli jipparteċipaw fl-allokazzjoni tal-frekwenzi tar-radju għax-xandir diġitali terrestri u sabiex jipprovdu s-[servizzi] korrispondenti;
            
         
               —
            
            
               tiddikjara li r-Repubblika tal-Bulgarija naqset milli twettaq l-obbligi tagħha taħt l-Artikolu 2(2) u tal-Artikolu 4(2) tad-Direttiva dwar Kompetizzjoni, tal-Artikolu 7(3) tad-Direttiva ta’ Awtorizzazzjoni u tal-Artikolu 9(1) tad-Direttiva Qafas, billi skont l-Artikolu 48(5) tal-att dwar il-komunikazzjonijiet elettroniċi, tipprojbixxi lill-proprjetarji ta’ frekwenzi tar-radju għax-xandir diġitali terrestri milli jwaqqfu servizzi ta’ komunikazzjonijiet elettroniċi għat-trażmissjoni ta’ programmi tar-radju u tat-televiżjoni;
            
         
               —
            
            
               tikkundanna lir-Repubblika tal-Bulgarija għall-ispejjeż.
            
         
      Motivi u argumenti prinċipali
   
   Il-Kummissjoni Ewropea tiddikjara li r-Repubblika tal-Bulgarija naqset milli twettaq l-obbligi tagħha taħt l-Artikolu 2(1) u (2) u tal-Artikolu 4(2) tad-Direttiva tal-Kummissjoni 2002/77/KE (1), tas-16 ta’ Settembru 2002, dwar kompetizzjoni fis-swieq tan-networks u s-servizzi tal-komunikazzjonijiet elettroniċi [(Direttiva dwar Kompetizzjoni)], tal-Artikolu 7(3) tad-Direttiva 2002/20/KE (2) tal-Parlament Ewropew u tal-Kunsill, tas-7 ta’ Marzu 2002, dwar l-awtorizzazzjoni ta’ networks u servizzi ta’ komunikazzjonijiet elettroniċi (Direttiva ta’ Awtorizzazzjoni), u tal-Artikolu 9(1) tad-Direttiva 2002/21/KE (3) tal-Parlament Ewropew u tal-Kunsill, tas-7 ta’ Marzu 2002, dwar kwadru [qafas] regolatorju komuni għan-networks ta’ komunikazzjonijiet u servizzi elettroniċi (Direttiva Kwadru [Qafas]).
   
               —
            
            
               Ir-Repubblika tal-Bulgarija ma tissodisfax ir-rekwiżit tal-Artikolu 2(1) tad-Direttiva dwar Kompetizzjoni, li l-Istati Membri jagħtu drittijiet speċjali jew esklużivi għall-istabbiliment u/jew il-provvista tan-netwerks tal-komunikazzjonijiet elettroniċi jew għall-provvista tas-servizzi tal-komunikazzjonijiet elettroniċi disponibbli għall-pubbliku u ma jipprovdux għar-revoka tad-drittijiet. Permezz ta’ att leġiżlattiv, ir-Repubblika tal-Bulgarija llimitat għal tnejn in-numru ta’ kumpanniji li ngħataw l-approvazzjoni għall-użu ta’ frekwenzi tar-radju għax-xandir diġitali terrestri u għas-servizzi bħala fornitur multiplex fil-qasam tagħhom (filwaqt li hija setgħet potenzjalment tagħtiha lil ħames kumpanniji li setgħu jkunu benefiċjarji). Dan sar fuq il-bażi ta’ kriterji irraġonevoli u mhux oġġettivi. B’dan il-mod, ir-Repubblika tal-Bulgarija ħolqot drittijiet speċjali għall-provvista ta’ dawn is-servizzi ta’ komunikazzjonijiet elettroniċi.
            
         
               —
            
            
               Ir-Repubblika tal-Bulgarija ma ssodisfatx ir-rekwiżit tal-Artikolu 2(2) u tal-Artikolu 4(2) tad-Direttiva dwar Kompetizzjoni, tal-Artikolu 7(3) tad-Direttiva ta’ Awtorizzazzjoni u tal-Artikolu 9(1) tad-Direttiva Qafas, skont liema għandha ssir allokazzjoni ta’ frekwenzi tar-radju għal servizzi ta’ komunikazzjonijiet elettroniċi skont il-kriterji oġġettivi, trasparenti, nondiskriminatorji u proporzjonati. Ir-Repubblika tal-Bulgarija naqset milli twettaq l-obbligi tagħha taħt l-Artikolu 2(2) tad-Direttiva dwar Kompetizzjoni sabiex tiżgura li kull kumpannija tkun tista’ tipprovdi servizzi ta’ komunikazzjonijiet elettroniċi, billi stabbilixxiet kriterji għall-parteċipazzjoni fis-sejħa għal offerti għall-allokazzjoni ta’ frekwenzi tar-radju diġitali tax-xandir terrestri li ma kinux proporzjonati mal-għanijiet mixtieqa u billi adottat kriterji għall-għoti ta’ frekwenzi tar-radju diġitali tax-xandir terrestri li ma kinux xierqa u li jistgħu jipprevjenu numru ta’ kumpanniji milli jipparteċipaw f’dawn is-sejħiet għal offerti.
            
         
      (1)  ĠU Edizzjoni Speċjali bil-Malti, Kapitolu 8, Vol. 2, p. 178.
   
      (2)  ĠU Edizzjoni Speċjali bil-Malti, Kapitolu 13, Vol. 29, p. 337.
   
      (3)  ĠU Edizzjoni Speċjali bil-Malti, Kapitolu 13, Vol. 29, p. 349.